## Odluka o osnivanju i zadaćama Nacionalnog odbora za odgoj i obrazovanje za ljudska prava i demokratsko građanstvo

### NN 50/2010 (23.4.2010.), Odluka o osnivanju i zadaćama Nacionalnog odbora za odgoj i obrazovanje za ljudska prava i demokratsko građanstvo

VLADA REPUBLIKE HRVATSKE

1202

Na temelju članka 23. stavaka 1. i 3. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 9. travnja 2010. godine donijela

ODLUKU

O OSNIVANJU I ZADAĆAMA NACIONALNOG ODBORA ZA ODGOJ I OBRAZOVANJE ZA LJUDSKA PRAVA I DEMOKRATSKO GRAĐANSTVO

I.

Osniva se Nacionalni odbor za odgoj i obrazovanje za ljudska prava i demokratsko građanstvo (u daljnjem tekstu: Nacionalni odbor), kao savjetodavno tijelo Vlade Republike Hrvatske.

II.

Članovi/ice Nacionalnog odbora su:

– potpredsjednik/ica Vlade Republike Hrvatske kojeg/u odredi Vlada, predsjednik/ica Nacionalnog odbora

– ministar/ica znanosti, obrazovanja i športa, zamjenik/ica predsjednika/ice Nacionalnog odbora

– predstojnik/ica Ureda za ljudska prava, pomoćnik/ica predsjednika/ice Nacionalnog odbora

– predstavnik/ica Ministarstva znanosti, obrazovanja i športa, koordinator/ica Nacionalnog odbora

– predstavnik/ica Ministarstva vanjskih poslova i europskih integracija

– predstavnik/ica Ministarstva obrane

– predstavnik/ica Ministarstva uprave

– predstavnik/ica Ureda za ravnopravnost spolova

– predstavnik/ica Ureda za ljudska prava

– predstavnik/ica Agencije za odgoj i obrazovanje

– predstavnik/ica Agencije za strukovno obrazovanje i obrazovanje odraslih

– predstavnik/ica Agencije za znanost i visoko obrazovanje

– predstavnik/ica Policijske akademije Ministarstva unutarnjih poslova

– predstavnik/ica Pravosudne akademije

– predstavnik/ica Nacionalnog vijeća za visoko obrazovanje

– predstavnik/ica visokih učilišta

– predstavnik/ica organizacija civilnoga društva iz područja zaštite i promicanja ljudskih prava.

Članove/ice Nacionalnog odbora imenuje Vlada Republike Hrvatske na prijedlog čelnika/ica tijela iz stavka 1. ove točke.

Predstavnika/icu visokih učilišta predlaže Sveučilište u Zagrebu, a predstavnika/icu organizacija civilnoga društva iz područja zaštite i promicanja ljudskih prava predlaže Savjet za razvoj civilnoga društva.

Uz predstavnike/ice tijela i institucija iz stavka 1. ove točke imenovat će se i zamjenici predstavnika/ica.

III.

Nacionalni odbor promiče odgoj i obrazovanje za ljudska prava i demokratsko građanstvo na svim razinama, od predškolskog odgoja i obrazovanja do sustava visokog obrazovanja, i u svim oblicima, od formalnog do neformalnog obrazovanja.

Zadaća Nacionalnog odbora je praćenje provedbe svih nacionalnih programa, strategija i planova koji se odnose na odgoj i obrazovanje za ljudska prava i demokratsko građanstvo.

U ostvarivanju svojih zadaća Nacionalni odbor:

– daje smjernice za izradu Nacionalnog programa za odgoj i obrazovanje za ljudska prava i demokratsko građanstvo (u daljnjem tekstu: Nacionalni program),

– prati i usmjerava aktivnosti koje se poduzimaju u području odgoja i obrazovanja za ljudska prava i demokratsko građanstvo,

– predlaže donošenje i/ili promjenu važećih propisa kojima se uređuje odgoj i obrazovanje za ljudska prava i demokratsko građanstvo,

– prati provedbu stručnog osposobljavanja odgojitelja, učitelja i profesora za odgoj i obrazovanje za ljudska prava i demokratsko građanstvo,

– prati provedbu osposobljavanja osoba koje će obučavati odgojitelje, učitelje i profesore za poučavanje o ljudskim pravima i demokratskom građanstvu, te predlaže Agenciji za odgoj i obrazovanje mjere za njihovo poboljšanje,

– surađuje s nadležnim tijelima državne uprave, ustanovama, znanstvenim institucijama, stručnim osobama i organizacijama civilnoga društva,

– surađuje s međunarodnim tijelima, te daje stručna mišljenja i prijedloge u vezi s prihvaćanjem i primjenom međunarodnih propisa iz područja obrazovanja za ljudska prava i demokratsko građanstvo,

– u suradnji s Ministarstvom znanosti, obrazovanja i športa, te Agencijom za odgoj i obrazovanje, Agencijom za strukovno obrazovanje i obrazovanje odraslih i Agencijom za znanost i visoko obrazovanje, prati provedbu, primjenu i evaluaciju Nacionalnog programa i trajno radi na njegovu unaprjeđenju,

– obavlja i druge poslove koji mu se stave u nadležnost.

IV.

Nacionalni odbor ima tajništvo. Tajništvo se sastoji od tajnika/ice i zamjenika/ice tajnika/ice, koje iz redova članova Nacionalnog odbora na prijedlog Ureda za ljudska prava imenuje Vlada Republike Hrvatske.

Tajništvo vodi administrativno-tehničke poslove Nacionalnog odbora. Tajništvo se nalazi u Uredu za ljudska prava.

Stručne i organizacijske poslove Nacionalnog odbora obavlja koordinator/ica, predstavnik/ica Ministarstva znanosti, obrazovanja i športa.

Sredstva za rad Nacionalnog odbora osigurana su u državnom proračunu Republike Hrvatske u okviru redovnih sredstava Ureda za ljudska prava.

V.

Radi davanja mišljenja, prijedloga i stručnih obrazloženja o pojedinim pitanjima iz njegova djelokruga, Nacionalni odbor osniva stručne radne skupine – koordinacije, sastavljene od stručnjaka u području odgoja i obrazovanja za ljudska prava i demokratsko građanstvo.

VI.

Danom stupanja na snagu ove Odluke prestaje važiti Odluka o osnivanju i zadaćama Nacionalnog odbora za obrazovanje o ljudskim pravima (»Narodne novine«, broj 55/2002).

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 004-01/10-02/02

Urbroj: 5030104-10-1

Zagreb, 9. travnja 2010.

Predsjednica
Jadranka Kosor, dipl. iur., v. r.

Odluka, NN 50/2010-1202